b'\n_START_ARTICLE_\nMonet\xc5\xb3 svarelis\n_START_PARAGRAPH_\nMonet\xc5\xb3 svarelis (angl. coinweight)\xc2\xa0\xe2\x80\x93 da\xc5\xbeniausiai metalinis diskas, savo i\xc5\xa1vaizda primenantis monet\xc4\x85, savo mase atitinkantis tam tikr\xc4\x85 visavert\xc4\x99 auksin\xc4\x99 ar sidabrin\xc4\x99 monet\xc4\x85, monetos mas\xc4\x97s standartas. Kadangi auksines bei sidabrines monetas gadino\xc2\xa0\xe2\x80\x93 kaldino i\xc5\xa1 ma\xc5\xbeesn\xc4\x97s prabos lydini\xc5\xb3, nugramdydavo monet\xc5\xb3 kra\xc5\xa1tus ar i\xc5\xa1gr\xc4\x99\xc5\xbedavo auks\xc4\x85 i\xc5\xa1 vidurio,\xc2\xa0\xe2\x80\x93 buvo svarbu tur\xc4\x97ti \xc4\xafrank\xc4\xaf, kuris leist\xc5\xb3 atpa\xc5\xbeinti sugadintas monetas. Kiekvienai aukso monet\xc5\xb3 r\xc5\xab\xc5\xa1iai egzistavo savi svareliai, kadangi kiekviena tokia r\xc5\xab\xc5\xa1is tur\xc4\x97jo savo tipin\xc4\x99 mas\xc4\x99._NEWLINE_Monet\xc5\xb3 svareliai (angl. coin - weight, penny\xc2\xa0\xe2\x80\x93 poise) pamin\xc4\x97ti Anglijos \xc4\xafstatymuose dar 1205\xc2\xa0m., valdant karaliui Jonui Be\xc5\xbeemiui, kaip priemon\xc4\x97, tur\xc4\x97jusi apsaugoti nuo per lengv\xc5\xb3 ir apipjaustyt\xc5\xb3 monet\xc5\xb3. Iki Karolio I (1625-49) laik\xc5\xb3 \xc5\xbeinomi tik monet\xc5\xb3 svareliai aukso monetoms vertinti. Pirmieji ra\xc5\xa1ytiniuose \xc5\xa1altiniuose minimi (po 1420\xc2\xa0m.) monet\xc5\xb3 svareliai skirti auksiniam nobliui, 1/2 ir 1/4 noblio. Pirmieji angli\xc5\xa1ki monet\xc5\xb3 svareliai buvo disko formos ir vienpusiai, o j\xc5\xb3 i\xc5\xa1vaizda primindavo tas monetas, kurioms tikrinti buvo skirti._NEWLINE_Nuo XVI a. prad\xc5\xbeios imta naudoti kvadratinius svarelius, kurie iki Henriko VIII valdymo tebebuvo vienpusiai. Valdant Henrikui VIII svareli\xc5\xb3 reverse rom\xc4\x97ni\xc5\xa1kais skai\xc4\x8diais \xc4\x97m\xc4\x97 \xc5\xbeym\xc4\x97ti monetos vert\xc4\x99 \xc5\xa1ilingais ir pensais. Paskutiniai svareliai su tokiais rom\xc4\x97ni\xc5\xa1kais skai\xc4\x8diais buvo gaminti valdant Jok\xc5\xabbui II (1685-88)._NEWLINE_XVI a. imta gaminti specialius rinkinius, kuriuos sudar\xc4\x97 svarstykl\xc4\x97s ir svareli\xc5\xb3 rinkinys, skirti sverti \xc4\xafvairioms tuo metu apyvartoje esan\xc4\x8dioms monetoms. Pvz., 1587\xc2\xa0m. Tauerio kalyklos vir\xc5\xa1ininkui buvo \xc4\xafsakyta paruo\xc5\xa1ti svarstykles su svareli\xc5\xb3 rinkiniu, kur kiekvienas svarelis pa\xc5\xbeym\xc4\x97tas kar\xc5\xabnuota E raide (El\xc5\xbebieta). Kiekvienas miestas ir miestelis tur\xc4\x97jo tur\xc4\x97ti tok\xc4\xaf rinkin\xc4\xaf, kitoki\xc5\xb3 rinkini\xc5\xb3 naudojimas buvo u\xc5\xbedraustas g\xc4\x85sdinant \xc4\xafkalinimu. 1588\xc2\xa0m. buvo apra\xc5\xa1ytas vienas toks rinkinys, kur\xc4\xaf sudar\xc4\x97 medin\xc4\x97 d\xc4\x97\xc5\xbeut\xc4\x97, o joje\xc2\xa0\xe2\x80\x93 14 monet\xc5\xb3 svareli\xc5\xb3, svarstykl\xc4\x97s, komplektas i\xc5\xa1 5 svareli\xc5\xb3, kuri\xc5\xb3 mas\xc4\x97s buvo nuo 1 penso iki 5 pens\xc5\xb3, komplektas svareli\xc5\xb3, kuri\xc5\xb3 mas\xc4\x97 buvo iki 5 gran\xc5\xb3._NEWLINE_Jok\xc5\xabno I valdymo metais monet\xc5\xb3 svareliai buvo \xc5\xbeymimi kar\xc5\xabnuota I raide._NEWLINE_1632\xc2\xa0m. Anglijos parlamento aktu buvo u\xc5\xbedrausta naudoti kvadratinius ir liepta naudoti tik monet\xc5\xb3 pavidalo svarelius. Daugelis to meto svareli\xc5\xb3 pa\xc5\xbeym\xc4\x97ti B raide, nes gaminti \xc4\xafgalioto monet\xc5\xb3 kalyklos graverio Nicholas Briot._NEWLINE_XVII a. antroje pus\xc4\x97je did\xc4\x97jant svareli\xc5\xb3 poreikiui, juos imta gaminti priva\xc4\x8diai. Jau valdant Viljamui III kai kurie privat\xc5\xabs svareli\xc5\xb3 gamintojai \xc4\x97m\xc4\x97 \xc5\xbeym\xc4\x97ti j\xc5\xb3 gaminamus svarelius savais inicialais ar vardais._NEWLINE_1775\xc2\xa0m. parlamento aktas pareikalavo, kad visi monet\xc5\xb3 svareliai b\xc5\xabt\xc5\xb3 tikrinami ir, tik \xc4\xafsitikinus kad yra tiksl\xc5\xabs, pa\xc5\xbeym\xc4\x97ti sertifikavimo \xc5\xbeenklu. Sertifikavimo \xc5\xbeenklai buvo \xc4\x85sotis (Londono miesto Founders kompanija), imperatori\xc5\xa1ka kar\xc5\xabna (Karali\xc5\xa1koji monet\xc5\xb3 kalykla), inkaras (Birmingemas), einantis heraldinis li\xc5\xabtas (Londonas)._NEWLINE_1891\xc2\xa0m. Monet\xc5\xb3 leidybos aktas suteik\xc4\x97 monetoms vyriausyb\xc4\x97s kokyb\xc4\x97s garantij\xc4\x85, tod\xc4\x97l monet\xc5\xb3 tikrinimas naudojant svarelius paseno._NEWLINE_XVII a. pabaigoje ir XVIII a. ple\xc4\x8diantis prekybai \xc4\xaf Anglij\xc4\x85 patekdavo daug aukso monet\xc5\xb3 i\xc5\xa1 Portugalijos, Pranc\xc5\xabzijos, Ispanijos, tod\xc4\x97l \xc5\xa1i\xc5\xb3 monet\xc5\xb3 kontrolei buvo daromi ir platinami atitinkami svareli\xc5\xb3 rinkiniai. Dalis svareli\xc5\xb3 su arfos ir skydo atvaizdais buvo daryti naudoti Airijoje. Parlamento aktai, skirti \xe2\x80\x9enaujo standarto\xe2\x80\x9c gin\xc4\x97jai ir svareli\xc5\xb3 tikrinimui (1774-75\xc2\xa0m.) apval\xc4\x97 Anglij\xc4\x85 nuo daugelio per lengv\xc5\xb3 aukso monet\xc5\xb3, bet dalis u\xc5\xbesienini\xc5\xb3 aukso monet\xc5\xb3 galb\xc5\xabt dar buvo apyvartoje iki did\xc5\xbeiojo monet\xc5\xb3 keitimo 1816\xc2\xa0m.'